Al à reson mister Stramaccioni: chê di nossere e je la partide miôr fate dal Udin in cheste stagjon. L’Udin al piert ai rigôrs e al ven butât fûr de Cope Italie ma al mostre chel caratar, chel snait e chel dinamisim che in masse ocasions a son mancjâts e a varessin coventât cetant.
L’incuintri cul Napoli al ven decidût dai rigôrs e i tîrs dai undis metris a son protagoniscj ancje dentri dal timp regolamentâr. Cun di fat, dopo trê minûts di zûc un fal su Zapata al met i parons di cjase di gjoldi di un penalty: lu bat Mertens e la bale e sbat su la travierse.
La rispueste dal Udin, che al viôt tal cjamp tancj zovins, a tacâ di Jaadi e Aguirre, e rive cinc minûts plui indenant cuntune conclusion di Thereau.
Il Napoli al à un potenziâl plui fuart ma no lo dopre ad in plen, i blancs e neris a resistin e a scombatin e no àn ni pôre ni sudizion e cussì il zuiçâ dai partenopeus tal mieç dal cjamp nol prodûs masse problemis pe scuadre furlane che impen e rive a disfrutâ lis dificoltâts de tierce linie napolitane. Zapata al è protagonist di une biele zuiade e Gargano al cjape un pâl: il prin timp si siere cence goi.
La seconde frazion si vierç sù par jù te stesse maniere de prime. Dopo dodis minûts Jaadi al imposte une azion di cuintripît a pro di Thereau che al segne. Il vantaç dal Udin al ven azerât in mancul di dîs minûts, cul gol di Jorginho, che al colpìs ancje il cûr de scuadre di Stramaccioni. Te ultime part dai novante minûts l’Udin al reste in dîs pe espulsion di Widmer, ma no si fâs meti tal sac dal Napoli che al cîr di fâ valê la sô superioritât numeriche.
Dopo novante minûts la partide e reste inclaudade sul un a un e si va ai suplementârs, là che il Napoli al va in vantatç cuntun golon di Hamsik. L’Udin nol mole e al rispuint cun Kone dopo cinc minûts, a testemonence che nol patìs masse la inferioritât numeriche. Tal secont suplementâr al è ancjemò Kone a meti pôre ai parons di cjase e intal ultin al è Mertens a svicinâsi al gol decisîf.
Si scuen lâ ai tîrs dal discut: te ultime tornade Allan nol rive a butâle dentri, Higuain invezit al segne e il Napoli al continue la sô corse in Cope Italie.
L’Udin al lasse cheste competizion, ma al cjate alc che fint cumò nol veve: une cierte personalitât.
Sperìn che le mantegni ancje pal campionât.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn